
OBČINA IZOLA - COMUNE DI ISOLA 

Članom občinskega sveta
ZADEVA:
Spremembe in dopolnitve Pravilnika o oddajanju nepremičnega premoženja v najem; obrazložitev

1. Uvod

Občinski svet občine Izola je dne 17.12.2009 sprejel Pravilnik o oddajanju nepremičnega premoženja v najem (Uradne objave št. 24/2009), s katerim se urejajo način, pogoji, postopki in merila za oddajanje nepremičnin v lasti, upravljanju oziroma razpolaganju Občine Izola  v najem ter način določitve najemnin. Dne 2.11.2010 je Državni zbor RS sprejel nov Zakon o stvarnem premoženju države in samoupravnih lokalnih skupnosti, ki drugače ureja določeno materijo, ki je zajeta s pravilnikom. Navedeni pravni viri oz. zakonodaja med drugim natančno določata ravnanje s stvarnim premoženjem, postopke sprejetja in vsebino aktov oddajanja stvarnega premoženja v najem oz. zakup (v nadaljevanju najem). Na podlagi zakona je dne 7.5.2011 začela veljati Uredba o stvarnem premoženju države in samoupravnih lokalnih skupnosti (Uradni list RS, št. 34/2011, v nadaljevanju Uredba), ki podrobno opredeljuje namen in postopke ravnanja z nepremičnim premoženjem. 
2. Obrazložitev besedila predloga Pravilnika

Pri sami uporabi pravilnika so bile ugotovljene določene pomanjkljivosti in neskladja z veljavno zakonodajo, ki bi jih bilo potrebno odpraviti oz. natančneje opredeliti. V konkretnem primeru gre za spremembe in dopolnitve, ki natančneje opredeljujejo postopek in način oddaje stvarnega premoženja v najem ter nekaj redakcijskih popravkov.
4. člen Pravilnika se uskladi z veljavno Uredbo in sicer tako, da je potrebno namero o oddaji nepremičnin objaviti zgolj na spletnem portalu Občine Izola, saj se enotni spletni portal ni uveljavil kot sredstvo javnega obveščanja.

V 1.odstavku 7.člena Pravilnika se besedna zveza poslovnih prostorov črta, saj je postopek za oddajo nepremičnin (tako zemljišč kot poslovnih prostorov) enoten. 2., 3. in 4. odstavek 7. člena se črta, saj je bil posamični program upravljanja, skladno z Uredbo, ukinjen. Iz enakih razlogov se v 8.členu Pravilnika črta besedna zveza »za posamični program upravljanja« ter 3.odst. 20.člena. 
Obenem se 8. člen Pravilnika dopolni tako, da se ne glede na izbrano metodo oddaje v najem, pri oddaji javnih površin in drugih zemljišč, ki se nahajajo tik ob poslovnem prostoru, daje prednost uporabniku tega poslovnega prostora.
1.odst. 10.člena Pravilnika se zaradi ekonomičnosti postopka spremeni tako, da ni več potrebno objavljati javnih razpisov za javno zbiranje ponudb v lokalnem glasilu, temveč se za vsak primer posebej oceni gospodarnost objave v ostalih sredstvih javnega obveščanja. 
Zaradi natančnejše definicije brezplačne uporabe in pravno-nomotehničnih razlogov se 1. odst. 22.člena spremeni tako, da se namesto besede »brezplačno« uporabi besedno zvezo »v brezplačno uporabo«, zaradi enakih razlogov se spremeni 2.odstavek 22.člena, kateremu se doda besedna zveza »ali v brezplačno uporabo«.

Doda se nov 25a.člen, ki velja v primeru, da najemnik vlaga lastna sredstva v nepremičnino, ki je v lasti Občine Izola. Vsako investicijsko vlaganje mora biti predhodno potrjeno s strani Občine Izola, po izvršenih delih pa tudi pregledano. Potrjena investicijska vlaganja po izvedeni investiciji se smatrajo za vložek najemnika. V primeru, da Občina odpove najemno razmerje pred potekom najemne pogodbe in brez krivdnega razloga na strani najemnika, je dolžna najemniku povrniti znesek, ki ga je vložil v nepremičnino, zmanjšan za višino že zapadlih najemnin, ki se poračunavajo z investicijskimi vlaganji. V primeru, da najemnik predčasno odpove pogodbo ali mu najemodajalec odpove pogodbo iz krivdnih razlogov na strani najemnika, najemodajalec (Občina) ni dolžan najemniku ničesar iz naslova povrnitve investicijskih vlaganj v nepremičnino, ki je v lasti Občine Izola. Ne glede na navedeno se bodo s pogodbo v vsakem primeru posebej natančneje določile pravice in obveznosti pogodbenih strank.
3. Finančne posledice:

Brez finančnih posledic.
4. Način sprejemanja:

2. odstavek 133. člena Poslovnika občinskega sveta Občine Izola (Uradne objave št. 02/00, 03/01 in 05/05, v nadaljevanju Poslovnik) določa, da se drugi akti občinskega sveta, razen statuta, poslovnika in odloka,  obravnavajo in sprejemajo tako, da se praviloma združita prva in druga obravnava predloga na isti seji.

Obrazložitev pripravil:

Urad za upravljanje z občinskim premoženjem



        Župan:

Patricija Fabijančič Močibob





mag. Igor Kolenc 
Priloge:

· predlog sprememb in dopolnitev,
· kopija osnovnega pravilnika.
Predlog!

Na podlagi 30. člena Statuta občine Izola (Uradne objave številka 15/99, 8/00 in 8/2005) je Občinski svet Občine Izola na svoji ______seji dne ______sprejel

PRAVILNIK 

O SPREMEMBAH IN DOPOLNITVAH

PRAVILNIKA O ODDAJANJU NEPREMIČNEGA PREMOŽENJA 

V NAJEM

»1. člen

V Pravilniku o oddajanju nepremičnega premoženja v najem (Uradne objave št. 24/2009, 13/2011- v nadaljevanju "Pravilnik") se v 2. odstavku 4. člena črta besedilo »na enotnem spletnem portalu in«.

2. člen

V 7. členu se črtajo 2., 3. in 4. odstavek.

3. člen

V 8. členu se doda nov 3. odstavek, ki se glasi:

»Ne glede na izbrano metodo oddaje nepremičnega premoženja v najem, ima pri oddaji javnih površin in drugih zemljišč, ki se nahajajo tik ob poslovnem prostoru, prednost uporabnik poslovnega prostora. Med dvema ali več enakovrednimi potencialnimi najemniki se opravijo pogajanja.«

4. člen

V 10. členu se prvi stavek 1. odstavka spremeni tako, da se glasi: 

»Javni razpis za javno zbiranje ponudb mora biti objavljen v Uradnem listu Republike Slovenije ter na spletni strani upravljavca, po potrebi pa v ostalih sredstvih javnega obveščanja«. 
5. člen

3. odstavek 20. člena se črta.

6. člen

V 1. odstavku 22. člena se beseda »brezplačno« nadomesti z besedno zvezo »v brezplačno uporabo«. 
V 2. odstavku 22. člena se v prvem stavku za besedno zvezo »oddajo v najem« doda besedna zveza »ali v brezplačno uporabo«.
7. člen

Doda se nov 25.a člen ki se glasi:

»25a.člen

(1) Vsakršno najemnikovo investicijsko vlaganje sredstev v nepremičnino, ki je v lasti Občine Izola, mora biti predhodno opredeljeno in dogovorjeno z najemodajalcem. Po izvršenih investicijskih delih najemodajalec pregleda in potrdi izvedena dela. Višina potrjenih vlaganj je predmet vložka najemnika.

 (2) V primeru, da najemnik v soglasju z najemodajalcem vlaga lastna sredstva v nepremičnino, ki je v lasti Občine Izola in najemodajalec odpove najemno razmerje pred potekom najemne pogodbe in brez krivdnega razloga na strani najemnika, je Občina dolžna najemniku povrniti znesek, ki ga je vložil v nepremičnino, zmanjšan za višino že zapadlih najemnin, ki se poračunavajo z investicijskimi vlaganji.

(3) V primeru, da najemnik v soglasju z najemodajalcem vlaga lastna sredstva v nepremičnino, ki je v lasti Občine Izola in najemnik predčasno odpove najemno razmerje ali mu najemodajalec odpove najemno razmerje iz krivdnih razlogov na strani najemnika, Občina ni dolžna najemniku ničesar iz naslova povrnitve investicijskih vlaganj v nepremičnino.

(4) Z najemno pogodbo se natančneje določijo pravice in obveznosti pogodbenih strank.«

7. člen

Ta pravilnik začne veljati naslednji dan po objavi v Uradnih objavah.

